Cînd a pierdut dialogul, Băsescu s-a pierdut pe sine Emisiunea cu fostul președinte din această seară de la Realitatea TV a fost exact genul de dezbatere care ne-a lipsit și s-a stricat taman cînd au apărut profesioniștii

sâmbătă, 18 aprilie 2015, 12:20

Excelentă prima parte a emisiunii din această seară de la Realitatea TV cu Traian Băsescu! Pentru că nici unul dintre ”moderatorii” din studio n-a avut pretenții sau revanșe, ci curiozități omenești.

Chiar și conducătorul platoului, Octavian Hoandră, deși nu asta e meseria lui, și-a făcut treaba cu naturalețe. A schimbat replici fruste cu fostul președinte, acesta i le-a întors, dar și le-au pasat contondent și natural, în afara mizei dușmăniei personale.

Hoandră e prieten de zeci de ani cu Klaus Iohannis, Băsescu evident că știe asta, însă au rezistat să polemizeze fără ură.

Și mai buni au fost Mircea Coșea, Costi Rogozanu, Florin Poenaru și Iulian Leca. Ei au tras de Traian Băsescu, l-au obligat să revină la motivațiile profunde ale unor decizii. Zi cu salariile, zi cu serviciile! Discuția a fost interesantă pentru că tipii n-au avut ego și n-au intenționat să monopolizeze emisiunea. Gazdele i-au adus exact genul de argumente care fostului președinte i-au lipsit o bună parte a celor 10 ani de domnie.

De pildă, Leca a insistat că o declarație a șefei Înaltei Curți, care pe bună dreptate a fost remarcată de Băsescu, nu a avut loc acum, ci pe vremea mandatului său. Atunci șeful statului a tăcut că i se părea cool ca DNA, SRI și Înalta Curte să umple zările cu praful copitelor cavaleriei. Nu e OK nicidecum ca judecătorii să se declare în echipă cu procurorii, dar Leca i-a amintit că declarația e mai veche. Președintele l-a contrazis, însă interlocutorul reținuse corect.

Așa arată emisiunile pe care noi nu le-am avut, iar el le-a pierdut! Și, cînd a pierdut dialogul, Băsescu s-a împuținat pe sine ca lider.

Fostul președinte crede încă, se simte asta, că o discuție e o înfruntare din care unul cîștigă și celălalt pierde. De fapt, poate că miza e nu să ai dreptate, ci să ridici nivelul dezbaterii.

Traian Băsescu afirmă multe alte lucruri care pot să nu-ți placă, emite uneori sofisme, dar asta e opinia fiecăruia dintre noi și nu asta contează. Ci faptul că, dincolo de frazele cu care politicianul para din reflex, se întrezărea personajul Băsescu, se ghiceau trăsăturile. Că justiția a fost dreaptă cînd i-a condamnat pe Năstase și pe Voiculescu, dar e demonică cînd le anchetează pe Udrea și pe Bica, asta e o echilibristică greu de explicat publicului.

Procurorii zic Mafie, el zice nevinovăție. Dar e dreptul lui să creadă asta. Inconsecvența e garantată prin lege. Justiția va merge însă înainte, că românii au suficiente pîrghii să o urnească dacă se lenevește sau să o corecteze dacă se manifestă abuziv.

Ediția specială și-a ”revenit” la rangul de emisiune din România anului 2015 cînd au răsărit profesioniștii. Întîi, în platou a descălecat Rareș Bogdan, trimis după propriile declarații de Cozmin Gușă, ca să-și apere colegii jigniți de Băsescu. Și, din acea clipă, ”jigniții” aproape că n-au mai apucat să deschidă gura.

Rareș a început un meci personal de ping pong cu Băsescu, purtat cu aceleași eterne teme și interogații, dintre care multe au răspunsul inclus.

Imediat, la telefon a intervenit și Gușă. S-a autovalidat ca vechi politician reformist, tovarăș de drum al lui Băsescu, cunoașteți discursul. Gușă a reușit să-i aibă pe oamenii ăia liberi în studio, acesta e un merit, restul e egoul său de analist supercalifragilistic.

Ce moment! Pe scaun, fostul om de la Cotroceni se chinuia sub frazele geopolitice care curgeau prin receptor. Fața lui Băsescu era cea a unui contorsionist silit să înghită săbii de plastic. Asta e, rezistă domnule președinte, că asta ai încurajat 10 ani, exact genul acesta de dialog cu sumă nulă! Te-ai folosit de amiciții cu mogulii cînd ți-a convenit, ai oscilat între alianțe mediatice și ostilități intratabile, ai creat în materie de comunicare un mare fleoșc. Acum ai ajuns să-ți transmiți ideile pe facebook, marea pasiune și a lui Iohannis și a lui Băsescu. Dai like și nu dezbați, de fapt, nimic.

S-au mai frezat ei în oglindă în vreme ce își contemplau propriile convingeri și treaba s-a terminat după două ore și cinci minute, dintre care prima oră și ceva a fost probabil cea mai bună emisiune TV cu Traian Băsescu din toți acești ani.

Pe total, bună seară la Realitatea TV! Nu tu ziariști ofițeri acoperiți, nu tu agende ascunse. Doar niște oameni, care jurnalist, care economist, fiecare cu preocupările și necazurile lui, în fața unui președinte silit, în sfîrșit, să zică ce-ai avut frate în cap și în suflet cînd ai crezut că ești singurul din țara asta care are dreptate!